EFF-LP in hof vir aanrandingEFF-leier Julius Malema en EFF-LP Marshall Dlamini. (Foto: ANA) Die EFF-parlementslid Marshall Dlamini het in die Kaapstadse landdroshof verskyn op ŉ aanklag van aanranding. Die saak, wat hom sy werk kan kos, is uitgestel tot 5 Junie. Dlamini staan tereg op ŉ klag dat hy ŉ veiligheidswag van die parlement sonder rede, oorsaak of uitlokking aangerand het met die afloop van die staatsrede vroeër vanjaar. Die voorval is op ŉ selfoon opgeneem en die getuienis is duidelik. Indertyd het die EFF aangeevoer Dlamini se optrede was verskoonbaar en gegrond omdat die EFF glo oor inligting beskik het dat regses ŉ sluipmoordaanval op die party se leier, Julius Malema, sou uitvoer op die aand van die staatsrede. Dlamini het dus, so voer die EFF aan, voorkomend opgetree. Tydens die hofsitting is hy deur sowat 50 EFF-lede onderskraag, onder wie die party se sekretaris-generaal, Godrich Gardee, wat aangevoer het die aanklagte teen Dlamini is “ŉ aanslag teen die rewolusie”. Dlamini self was minder breedsprakig. Hy staan aan die hoof van die EFF se verkiesingsveldtog in KwaZulu-Natal en wou so gou doenlik terugkeer na Durban, waar Malema aan’t stemme werf was in ŉ provinsie wat vir die party altyd ŉ opdraande stryd verteenwoordig. Dlamini is die EFF se woordvoerder oor energie en verteenwoordig die party op die parlementêre portefeuljekomitee oor energie. Hy is negende op die party se lys vir die verkiesing wat beteken hy sal beslis as parlementslid herkies word. Hy kan egter sy setel onmiddellik kwyt wees as hy op die aanrandingsklag skuldig bevind word en ŉ vonnis van een jaar of meer sonder die keuse van ŉ boete opgelê word.